Afsonderingskrisis verdwerg Covid-19, sê aktuarisseFoto: SAPD/Facebook Pandemics – Data & Analytics (Panda), ŉ nuwe multidissiplinêre groep, het vandeesweek ŉ verslag vrygestel wat die impak op die ekonomie en toekomstige sterftes onthul weens ŉ voortgesette afsonderingsperiode en die gevolglike verwante afname in ekonomiese aktiwiteit. Die groep, wat data aanbied oor die ekonomiese koste van die Covid-19-krisis, het gesê in ŉ ontwikkelende land soos Suid-Afrika is die pandemie ŉ gesondheidsorg- en humanitêre krisis en die ekonomie moet nie vergete gelaat word nie. Die afsondering is ingestel as ŉ poging om die kurwe van besmetting af te plat sodat voorsorgmaatreëls getref kan word en die koers, waarteen persone in hospitale opgeneem moet word, bestuur kan word. Dit verander egter nie die getal sterftes in ŉ epidemiologiese model nie, maar versprei dit slegs oor ŉ langer tydperk, aldus die verslag. Die navorsers voer aan dit word al hoe meer duidelik dat die ekonomiese impak van die verlengde afsonderingsperiode verwoestend is en die lewens en bestaan van talle Suid-Afrikaners bedreig. “Ons jongste beraming is dat Suid-Afrika se afsonderingsperiode lewensverlies van minstens 29 keer groter sal veroorsaak as die lewensverlies wat dit poog om te voorkom,” sê Nick Hudson, koördineerder by Panda. “Ons oordryf nie as ons sê dat elke week van voortgesette afsondering, in die lang termyn, tot meer lewensverlies sal lei as weens die virus self nie. In hierdie lig raai ons aan dat die ekonomiese beperkings ter wille van afsonderingsmaatreëls onmiddellik opgehef word ten gunste van meer strategiese planne om die ekonomie en lewens te red.” In hierdie stadium, in ŉ land soos ons sŉ, kan voortgesette afsondering – in enige formaat of gebaseer op risiko – glad nie meer verdedig word nie. Panda is ŉ groep vooraanstaande aktuarisse, ekonome, wiskundiges, mediese professionele persone en sakemanne. Die groep sê die langtermyn koste is baie erger as die onmiddellike bedreiging wat die koronavirus inhou. Dit word gekwantifiseer in terme van “jare van lewe verloor”, ŉ analise wat die getal jare bereken wat verloor word indien iemand weens ŉ voorval sterf, in vergelyking met die persoon se oorblywende lewensverwagting. Die getal kan gemeet word in ŉ bevolking om die gesamentlike jare van lewensverlies weens impak te bepaal. Panda het eerstens gefokus om te bepaal wat die daling in lewensverwagting kan wees as direkte gevolg van mense wat met Covid-19 besmet word. Die uitslag word vergelyk met ŉ tweede stel syfers wat die daling in lewensverwagting in berekening bring weens ekonomiese skade en/of probleme wat deur die afsonderingsperiode veroorsaak word. ‘n Vrou wag vir ‘n kospakkie in die middestad van Johannesburg (13 April 2020) (Foto: AP Photo/Jerome Delay) Die verslag het bevind die impak is verwoestend, langdurend en ingrypend. “Ons beraam jare van lewe verloor weens die ekonomiese inperking tydens afsondering as enigiets tussen 14 miljoen en 34 miljoen,” het Hudson bygevoeg. “In teenstelling, beraam ons die jare van lewe verloor weens die onvermydelike oorlas op gesondheidshulpbronne, as enigiets tussen 26 800 en 473 500.” Die Suid-Afrikaanse BBP kan ook tussen 10% en 15% daal indien die huidige afsonderingstrategie volgehou word. Die gevolglike werksverliese en verliese aan inkomste sal beteken dat meer mense in armoede verval en tussen 2,5 miljoen en 3,3 miljoen poste verlore kan gaan. “Ons analise is nie ŉ oordeel of beskuldiging op dit wat ons getref het nie. Ses weke gelede was die data skaars en kommerwekkend. ŉ Vinnige landswye afsondering was ŉ verstandige besluit in daardie stadium,” het Hudson bygevoeg. “Maar ons moet onsself nie anker aan ŉ afsonderingsperiode nie. Ons moet nou eerder die volgende beste stappe oorweeg deur die jongste en ontwikkelende data in ag te neem wat vandag beskikbaar is.” Panda voer aan dit is tyd dat die groter ekonomiese impak in berekening gebring word en dit baseer op analise en data wat objektief die werklike impak op produktiewe lewens, en gevolglik die ekonomie, in ag neem. “Die gevolge van die voortgesette afsonderingsperiode moet gemeet word teen die ekonomiese koste en gevolglike impak. Talle persone kwantifiseer die huidige verspreiding van die virus, maar nie die impak van ŉ langtermyn humanitêre ramp nie. Die huidige reaksie op Covid-19 put die enjin van ons ekonomie só vinnig uit dat, teen die tyd wat volle omvang van die statistiek bekendgemaak sal word, dit waarskynlik te laat gaan wees om dit te stop,” het Hudson bygevoeg. “As die vooruitsig herhaaldelik bevestig is dat die koronavirus miljoene mense se lewensverlies kon beteken, dan kon die afsondering moontlik geregverdig word. Maar dit bestaan bloot net nie meer nie. Daar is geen bewyse dat dit die geval is nie. Die humanitêre krisis wat deur die afsonderingsperiode veroorsaak word, is egter ŉ absolute werklikheid en dit bedreig ons samelewing. In hierdie stadium, in ŉ land soos ons sŉ, kan voortgesette afsondering – in enige formaat of gebaseer op risiko – glad nie meer verdedig word nie.” Panda het die verslag wyd versprei aan die regering en ondernemings met die verwagting dat hul data besluitneming in die hoogste kantore sal beïnvloed en die moontlike humanitêre krisis afweer. Die volledige verslag: Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.